Zweifel in de 6. Klass    "Du, Heiner, horsch emol, kumm her  Isch blick do ebbes nidd so recht.  Isch du misch do e bissel schwer,  Es geht mer um de Lehrer Specht.    Isch häb des G'fiehl, do isch was link,  Isch gläb, isch häb des gschnalld:  Der geht jetzt mit dem Froilein Fink!  Des, wo die Relischjonsstund hald.    Isch will's nidd gläwe. Sach doch bloß:  Die hott er sich gekralld.  Wann er se sieht, dann dud er groß  Unn zerrt se in de Wald.    Doch, - ehrlich, - isch hab grad gelohrt,  Heit mittach, in de Paus,  Do hot er ewich rumgebohrt:  Sie soll mit ihm do 'naus.    Heit nacht um drei! Wann alle schlofen!  Isch hab des wirklich rescht verschdanne,  Fahr'n wir, mit meinem heißen Ofen.´,  Unn bei de siwwe Dimmel-Tanne    Will er dort uff de Hochsitz krawwle,  Zur Vögelwelt-Beobachtung´.  So dut er alsfort an se babble,  Unn gschnalzt hott er mit sein're Zung.    Just  um die Stunde sieht man sie.  S' wär toll, da trauß zu pleipen´,  Um bei de Vöschel morschens frieh,  Beobachtung zu treipen´.    Sie kann jo wirklisch nix defier,  Sie isch jo so naiv.  Un aach so lieb. Drum gfallt se mir.  Der Stachel sitzt mir dief.    Jetzt sinn in dem Kolleschium  Zwölf Weibsleit drin, und ausgereschelt  Holt der die Bescht. - Isch des nit dumm,  Dass der jetzt noch' re hechelt?    Die Ähnzigscht, so e Sauerei,  Die wo ehm gfalle duht,  Fallt uff den alde Ewwer nei.  Do packt mich grad e Wut.    Jedst froch isch disch, du meiner Seel,  Was dreibt in aller Herrgottsfrieh  Die aus' m Bett, wie uff Befehl?  Ich hab um achte noch mei Mieh.    Do froch'sch dich halt, wann d' den nit kennsch  Mit all' seim gierische Gehechel:    Bei was - beowachd so enn Mensch  Die arme klenne Veschel?